**Материалимпэкс ХК-ийн 2021 оны жилийн эцсийн Үйл ажиллагааны тайлан**

**Агуулга**

* Компанийн түүхэн замнал
* Эрхэм зорилго, зорилт
* Төлөөлөн удирдах зөвлөлийн гишүүдийн товч танилцуулга
* Хийж гүйцэтгэсэн ажил, үйлчилгээ
* Хараат бус аудиторын тайлан

**ТҮҮХЭН ЗАМНАЛ**

Монгол Улсад үйлдвэр, орон сууц, нийтийн аж ахуй, хөдөө аж ахуйн барилга байгууламж барьж байгуулах ажлыг цаашид эрчимтэй хөгжүүлэх талаар нам, засгаас тавьсан зорилтыг хэрэгжүүлэх, ЗХУ болон социалист бусад орноос зээл тусламжаар болон худалдааны шугамаар авч байсан, түүнчлэн дотоодын үйлдвэрүүдээс гаргаж байсан материал, тоног төхөөрөмж, сэлбэг хэрэгслийг хүлээн авах, хадгалах, хэрэглэгч байгууллагуудад нийлүүлэх ажлыг эрхлэн гүйцэтгэх байгууллагыг МАХН-ын Төв хорооны Улс төрийн товчооны 1957 оны 3-р сарын 28-ны 108-р тогтоолоор Гадаад худалдааны яамны харьяанд Техник туслалцааны бааз нэртэйгээр байгуулсан нь одоогийн “Материалимпэкс” ХК юм.

Техник туслалцааны бааз нь эхний үед ГХЯ-ны харьяа Бөөний худалдааны баазтай нэг дор ажиллаж байгаад удалгүй хангамжийн болон хэрэглэгч байгууллагуудын ажлын уялдааг сайжруулах үүднээс Сайд нарын Зөвлөл 1958 оны 8-р сарын 10-ны өдрийн 46-р тогтоолоор Улсын барилгын хорооны харьяанд шилжүүлжээ. Тус бааз байгуулагдахдаа 508,000 төгрөгийн үндсэн, 4.5 сая төгрөгийн эргэлтийн хөрөнгөтэй, цехэд–10, санхүүгийн–9, үндсэн ба туслах ажилчин–170 байв.

Материалимпэкс ХК нь өдгөө гадаад дотоод худалдаа, барилга угсралт, барилгын материалын үйлдвэрлэл, улс хоорондын тээвэр зуучлал, аялал жуулчлал, ажлын байрны түрээс, агуулахын аж ахуй гэсэн үндсэн чиглэлүүдээр үйл ажиллагаа явуулдаг Монгол Улсын шилдэг 100 аж ахуйн нэгжээр удаа дараа шалгарсан томоохон компаниудын нэг болон өргөжлөө.

**КОМПАНИЙН ЭРХЭМ ЗОРИЛГО, ЗОРИЛТ**

Манай компанийн эрхэм зорилго нь үйлчлүүлэгчдийн найдвартай түнш байж, өөрийн үйл ажиллагааг өргөжүүлэх замаар улс эх орон, нийслэл хотын нийгэм эдийн засгийн хөгжилд бодитой хувь нэмэр оруулан, улмаар ажиллагсдынхаа бодит орлогыг нэмэгдүүлж, ажлын байр шинээр бий болгох, компанийн хөрөнгө санхүүгийн тогтвортой байдлыг бий болгоход оршино.

Бидний зорилт - барилгын болон хүнсний салбарт гадаадын үйлдвэрлэгчдийг дотооддоо холбох түүчээ болох, Олон улсад хүлээн зөвшөөрөгдсөн, Сайн засаглалыг хэрэгжүүлэгч, үлгэр жишээ хувьцаат компани болох

**ТӨЛӨӨЛӨН УДИРДАХ ЗӨВЛӨЛИЙН ГИШҮҮДИЙН ТОВЧ ТАНИЛЦУУЛГА**

1. ТУЗ-ийн дарга – Дагвын Оюун. 1973 онд төрсөн, эмэгтэй. Дээд боловсролтой, нягтлан бологч мэргэжилтэй.

2. ТУЗ-ийн ердийн гишүүд:

2.1 Баярын Зориг. 1953 онд төрсөн, эрэгтэй. Дээд боловсролтой, барилгын инженер мэргэжилтэй. Монгол улсын Зөвлөх инженер

2.2 Базарсадын Батбаатар. 1977 онд төрсөн, эрэгтэй. Дээд боловсролтой, зураач, ХАБЭА-ч мэргэжилтэй.

2.3 Боролдойн Болортуяа. 1978 онд төрсөн, эрэгтэй. Дээд боловсролтой, гадаад харилцааны менежер, орчуулагч мэргэжилтэй.

2.4 Пүрэвцэрэнгийн Баатарцэрэн. 1986 онд төрсөн, эрэгтэй. Дээд боловсролтой, нягтлан бодогч мэргэжилтэй.

2.5 Дагвын Төмөр-Очир. 1964 онд төрсөн, эрэгтэй. Тусгай дунд боловсролтой, барилгын дотоод дизайнер мэргэжилтэй.

3. Хараат бус гишүүд:

3.1 Цагааны Ариунаа. 1971 онд төрсөн, эмэгтэй. Дээд боловсролтой, багш мэргэжилтэй.

3.2 Бямбажавын Саранцэцэг. 1973 онд төрсөн, эмэгтэй. Дээд боловсролтой, нягтлан бодогч мэргэжилтэй.

3.3 Чойсүрэнгийн Энхтуул. 1979 онд төрсөн, эмэгтэй. Дээд боловсролтой, сэтгүүлч мэргэжилтэй.

**Хийж гүйцэтгэсэн ажил, үйлчилгээ**

Тус компани тайлант хугацаанд гүйцэтгэх захирлын шууд удирдлага дор 2 алба, 5 хэлтэс, 4 нэгжтэйгээр үйл ажиллагаа явууллаа.

Захиргаа, үйлчилгээний хэлтсийн чиг үүрэг нь компанийн өдөр тутмын үйл ажиллагааг тасралтгүй хангах зорилгын хүрээнд хэлтэс, нэгжийн үйл ажиллагааны тайлан, төлөвлөгөөг нэгтгэх, Төлөөлөн удирдах зөвлөлд тайлагнах, ажиллагсдаа мэргэшүүлэх, байгууллагын ил тод байдлыг ханган ажиллах, хууль, эрх зүйн туслалцаа үзүүлэх, төсөв хөрөнгийг төлөвлөн, захиран зарцуулах, түүнд хяналт тавих, ажиллагсдын ажил үүрэгт нь тохирсон бүтэц, зохион байгуулалт, орон тоо, цалин хөлсний зохицуулалт хийх, төрийн болон хувийн хэвшлийн гадна дотны байгууллагуудтай харьцах, удирдлагын баримт бичиг, гэрээ хэлцэлүүд, захирлын тушаал боловсруулж, тэдгээрийн хэрэгжилт, биелэлтэд хяналт тавих ажиллагааг гүйцэтгэхээс гадна компанийн дотоод үйлчилгээ, цэвэрлэгээ, харуул хамгаалалтын ажлыг хариуцах, архив, албан хэрэг хөтлөлтийг хууль, журмын дагуу явуулах зэрэг ажил үүргийг өдөр тутамдаа хэрэгжүүлдэг.

“Материалимпэкс” ХК-ийн Төлөөлөн удирдах зөвлөлийн 2017 оны 08 тоот тогтоолоор компанийн бүтэц, орон тоо, албан тушаалын нэрсийн жагсаалт, цалингийн сүлжилийг баталж, тайлант хугацаанд Захиргаа, үйлчилгээний хэлтсийн 20, борлуулалтын алба 4, санхүү эдийн засгийн хэлтэс 14, гадаад харилцаа, хамтын ажиллагааны хэлтэс 6, гаалийн хяналтын бүс 11, хөдөлмөрийн аюулгүй байдал, эрүүл ахуйн хэлтэс 2, үйлдвэр, техникийн хэлтэс 14, бетон зуурмагийн үйлдвэр 3, нийт 74 ажиллагсадтай үйл ажиллагаагаа явууллаа.

Компанийн Удирдах ажилтны “Шуурхай зөвлөгөөн”-ийг дэлхий нийтийг хамарсан COVID-19 халдварт өвчлөл гарч, улс орон даяар онц байдал зарласантай холбоотой шуурхай зөвлөгөөнийг танхимаар зохион байгуулах боломжгүй болсон хэдий ч компанийн өдөр тутмын үйл ажиллагаатай холбоотой асуудлыг харъяалсан хэлтэс нэгжийн удирдлага, гүйцэтгэх удирдлагатай зөвшилцөн явуулж байна.

  Байгууллагын дотоод удирдлагын системийн “Хүний нөөцийн удирдлага, цаг бүртгэлийн удирдлага”-ын “ZKTeco Attendance Management” программыг албан хэрэгцээнд ашиглан, Хүний нөөцийн дэд программд компанийн нийт ажилтан, албан хаагчдыг бүртгэлжүүлж, албан тушаалд шинээр томилогдсон болон, ажлаас чөлөөлөгдсөн ажилтан, албан хаагчдын бүртгэл мэдээллийн өөрчлөлтийг тухай бүр хийж, баяжилтийн нэгдсэн бааз үүсгэн ажиллаж байна.

Тайлант хугацаанд 67 албан бичиг хүлээн авч холбогдох хэлтэс, нэгжид танилцуулан, 27 албан бичигт дурдсан хугацаанд нь хариуг хүргүүлсэн. Төрийн байгууллага, албан тушаалтан, харилцагч аж ахуйн нэгж, иргэдэд хандаж нийт 409 албан бичиг илгээжээ.

Худалдах худалдан авах, ажил гүйцэтгэх, үйлчилгээ үзүүлэх, түрээсийн, даатгалын зэрэг 10 гаруй төрлийн 76 гэрээг байгууллага, хувь хүнтэй хийсэн байна.

Албан тушаалын сул орон тоонд тухайн ажлын байранд тавигдах ерөнхий болон тусгай шаардлагыг зааж, олон нийтийн хэвлэл мэдээллийн хэрэгслээр нийтэд нээлттэй зар түгээж, ил тод, багаар сонгон шалгаруулан ажил , албан тушаалд томилж, сул орон тоог нөхөх ажлыг холбогдох хууль, журмын хүрээнд зохион байгуулсан. Тайлант хугацаанд захирлын 60 тушаал гарсан байна.

Ажиллагсдынхаа ажлын идэвх санаачлагыг сайжруулах, хөдөлмөрийн бүтээмжийг нэмэгдүүлэх зорилгоор 2019 оны 07 дугаар сараас хэрэгжүүлсэн урамшуулалт цалин хөлсийг үргэлжүүлэн олгож байна.

Мөн цаг үеийн нөхцөл байдал, улс орны эдийн засгийн байдал, бараа бүтээгдэхүүний үнийн өсөлттэй холбоотой 2021 оны 11 дүгээр сарын нийт ажиллагсдын цалин хөлсийг 30%-иар нэмэгдүүллээ.

1. Барилгын материалын худалдааны талаар

2021 онд 15397,7 тонн арматур, 143,4 тонн цемент татан авсан байна. 2021 оны 1 сарын 1-ний үлдэгдлээр 586,1 тонн цемент, 2350,6 тонн арматурын барааны үлдэгдэлтэй байсан ба 15977,6 тонн арматур, 567,3 тонн цемент борлуулсан байна. Хэдийгээр цар тахал үргэлжилж байсан боловч иргэдэд банкны ипотекийн 6-8 хувийн хүүтэй зээл олголт нэмэгдсэн учраас барилгын салбар 2020 оныг бодвол эрчимжсэн нь арматурын борлуулалтыг өсөхөд нөлөөлсөн. Харин цементийн хувьд МАК, Монцемент ХХК-иудтай цемент борлуулалтын гэрээ хийгээгүй учраас илт багассан байна.

1. Хүнсний бүтээгдэхүүний худалдааны талаар

2021 оны гүйцэтгэлээр 5260,2 тонн элсэн чихрийг Тайланд, Энэтхэг, Араб, Бельги зэрэг улсуудаас, 2264,7 тонн цагаан будааг Вьетнам, Орос улсуудаас импортоор татан авч 3234,8 тонн элсэн чихэр, 3735,1 тонн цагаан будааг худалдан борлуулсан байна. Энэ нь өнгөрсөн оны борлуулалттай харьцуулахад элсэн чихрийн хувьд 2,3 дахин буурсан, цагаан будааны хувьд 2,5 дахин борлуулалт нь нэмэгдсэн байна. Цагаан будааны борлуулалт 2 дахин өсч, элсэн чихрийн борлуулалт 2 дахин буурсан нь иргэдийн худалдан авах чадвар муудсантай холбоотой чихэр, ундаа, нарийн боов, бялуу зэрэг нэмэгдэл хүнсний хэрэглээний борлуулалт багассантай холбоотой болов уу гэж үзэж байна.

1. Олон улсын тээвэр зуучлалын талаар

2021 оны байдлаар 1102 чингэлэг, зуучлалын 110 вагоны импортын тээвэрлэлт зохион байгуулсан ба борлуулалтын орлого 3,3 тэрбум төгрөгт, чингэлгийн дотоод үйлчилгээний орлого 115,6 сая төгрөгт хүрсэн байна. Энэ оны хувьд 6 сараас эхлэн БНХАУ-ын Тяньжин боомтоос чингэлэгтэй ачаа огт гараагүйгээс шалтгаалан чингэлгийн хадгалалт өссөн, мөн чингэлэг тээврийн зардал огцом өссөн зэрэг нь орлого буурахад нөлөөлсөн.

1. Гаалийн хяналтын бүс

2021 онд Гаалийн хяналтын бүсийн хэмжээнд 3738 чингэлэг, 941 вагон ачаа хүлээн авч үйлчилгээ үзүүлсэн байна. Гаалийн Хяналтын Бүсээр Айраг, Ашли, Ландбридж, Эс би ложистикс гэсэн компаниудтай гэрээгээр хамтран ажилласан бөгөөд гэрээ байгуулаагүй боловч бусад тээвэр зуучлалын компаниуд манай гаалийн хяналтын бүсийг сонгон үйлчлүүлж байгаа. Энэ жилийн гаалийн хяналтын бүсээр ирсэн чингэлэг буурсан нь цар тахалаас үүдэлтэй ачаа тээврийн бөглөрөлөөс шууд шаалтгаалсан гэж үзэж байна.

1. Агуулахын үйл ажиллагаа

Компани нь 6000 гаран метр квадрат агуулахыг хувь хүн, аж ахуйн нэгжид түрээслэдэг бөгөөд агуулахын түрээсээс 328,6 сая төгрөг, 730 гаран метр квадрат оффисийг хувь хүн, аж ахуйн нэгжид түрээслэн түрээсээс 132,4 сая төгрөгийн борлуулалтын орлоготой ажилласан байна. 2021 оны хувьд агуулах болон оффисийн талбай дүүргэлт 70 орчим хувьтай байсан бөгөөд энэ нь манай агуулахын чанартай холбоотой. Агуулахын чанарыг сайжруулж чадвал манай агуулахууд нь стратегийн ашигтай байрлал буюу төмөр зам дагасан, оффис нь төв зам дагуу байрлалтай, урд талдаа автомашины зогсоолтой зэрэг давуу талтай.

1. Бетон зуурмагийн үйлдвэрлэл

2021 онд бетон зуурмагийн үйлдвэрлэл нь цементийн татан авалт олдоцоос хамааран 1100 метр куб бетон зуурмаг үйлдвэрлэсэн бөгөөд харин задгай цемент хадгалах үйлчилгээ буюу силос түрээсийн үйл ажиллагааг түлхүү үзүүлж 330 вагон задгай цементийг силосоор дамжуулсан байна.

Тайлант хугацаанд НӨАТ-ын тайлан, эрүүл мэнд, нийгмийн даатгалын шимтгэлийн тайланг сар бүр, ААНОАТ-ын тайлан, ХХОАТ-ын тайланг улирал тутам, санхүү байдлын дэлгэрэнгүй тайлан буюу баланс, Тээврийн хэрэгслийн албан татварын тайлан, үл хөдлөх эд хөрөнгийн татварын тайланг хагас, бүтэн жилээр гаргаж, хуулийн хугацаанд нь зохих байгууллагад тушааж иржээ.

Компанийн ажлын ар тал болох техник, машин механизм, барилга, дулаан, уур ус, цахилгаан хангамжийн бэлэн байдлыг ханган ажилладаг Үйлдвэр техникийн хэлтсийн хамт олон цахилгаан, дулаан, барилга, яндан хоолой, сантехник, машин механизмын онцгой сааталгүй байгаа нь үйлдвэр үйлчилгээний ажлыг цаг хугацаанд нь хийж, гүйцэтгэх таатай нөхцөл боломжийг бүрдүүлсэн байна. Мөн өргөн тээвэрлэх үйлчилгээ үзүүлдэг гүүрэн крануудын гэрэлтүүлгийг бүрэн шинэчилж аюулгүй ажиллагааг хангаж засвар үйлчилгээг тогтмол хийж крануудад бүрэн магадлагааг хийлгэсэн байна.

2021 оны эхний хагас жилийн байдлаар компанийн хэмжээнд хулгай, гэмт хэргийн ямар нэгэн зөрчилгүй ажиллласан нь харуул хамгаалалт сайн байсны илрэл болно. Нийтийг хамарсан цар тахлын үед байгуулагад ямар нэгэн өвчний голомтгүй ажилласан нь цэвэрлэгээ үйлчилгээ ариутгалыг өндөр түвшинд хийж гүйцэтгэсэнтэй холбоотой гэж үзэж байна.

Мөн хамтран ажилладаг иргэн, аж ахуйн нэгжүүдэд түрээсийн болон чингэлэг хадгалалтын төлбөрийн хөнгөлөлтийг үзүүлсээр ирсэн.

2021 оны байдлаар нийт ажиллагсад 100% COVID-19 өвчний вакцины 1, 2-р тундаа бүрэн хамрагдсан бөгөөд компани дээр голомтлон халдварласан өвчний түүхгүй байна. Мөн эхний хагас жилийн байдлаар санхүүгийн хувьд ашигтай ажилласан нь санхүү байдлын тайлангаас харагдаж байгаа бөгөөд энэ нь төрөөс импортын хүнсний бараанд НӨАТ-аас чөлөөлсөн, цахилгаан дулааны үнэ тарифт хөнгөлөлт үзүүлсэн зэрэг нь нөлөөлсөн. Бид цаашид борлуулалтыг нэмэгдүүлэхэд анхаарч томоохон хэмжээний төсөл хөтөлбөрөө үргэлжлүүлэх, үйлчилгээний төвийн барилгын ажлыг дуусгах, ажиллагсдын эрүүл мэндийн аюулгүй байдлыг хангах буюу цар тахалт өвчнөөс урьдчилан сэргийлэх ажлын зохион байгуулж ажиллана.

**“МАТЕРИАЛИМПЭКС” ХК**